**Noen tips til gudstjenester med misjonspreg i åpenbaringstiden**

Åpenbaringstiden blir regnet som Den norske kirkes særlige misjonstid.

Inspirert av 500-års-markeringen for Reformasjonen nå i 2017 er dette en mulighet til å vende tilbake til det helt sentrale i vår tro og hjelpe hverandre å gjøre dette universelt og globalt tilgjengelig.

Samarbeid menighet og misjon (SMM) gir her noen innspill til hvordan du kan bruke åpenbaringstiden til å løfte frem hva misjon betyr i din menighet i 2017:

1. Bruk åpenbaringstiden til å sette fokus på menighetens misjonsavtale – det landet, søsterkirken og misjonsprosjektet dere samarbeider med. Det varierer veldig hva folk vet om dette. *Ta gjerne kontakt med den SMM-organisasjonen dere samarbeider med. Kan dere gjøre noe sammen?*

2. La misjonstematikken også prege trosopplæringen i åpenbaringstiden. Søk på *«misjon»* på [www.ressurbanken.no](http://www.ressurbanken.no), eller søk «trosopplæring» på [www.nmsu.no](http://www.nmsu.no) og [www.kirken.no/smm](http://www.kirken.no/smm)

3. Bruk åpenbaringstiden til å snakke om hva misjon betyr for oss i dag og menighetens rolle i den.   
Se i kap. 6 i  heftet [«Misjon til forandring»](https://kirken.no/globalassets/kirken.no/smm/filer-2016/misjonshefte_rev.pdf), her er stoff som kan brukes direkte i stab, menighetsråd  og ulike grupper.

**Liturgiske byggeklosser**

Her finner du forslag til liturgiske ledd som kan gi gudstjenestene i åpenbaringstiden et særlig misjonalt preg.

Tenk igjennom og legg til rette for at dette kan bli en gudstjeneste som involverer mange; barn, ungdom, gjester, kor, representanter fra misjonsorganisasjoner, foreninger, søndagsskole, mm.

**Gudstjenesterommet**

Gudstjenesten kan innledes med åpningsord der liturgen står ved døpefonten og minner menigheten om at de i dåpen ble tegnet med korsets tegn. Korset har to kryssende linjer. Den vertikale linjen minner oss om at vi ved dåpen er blitt et Guds barn, grunnfestet i Jesu forsoning (gaven). Den horisontale delen minner oss om at vi er døpt til et liv i tjeneste for Gud og andre (oppgaven). Begge linjer hører med.  Er det dåp kan de to aksene være disposisjon for en kort dåpspreken.  I starten av gudstjenesten kan en tilrettelegge for dåpspåminnelse. Døpefonten bør være godt synlig, selv om det ikke er dåp.

**Inngangsord**

*Lysgloben* er en konkret måte å synliggjøre kirkens globale fellesskap og oppdrag: Lyset i midten tennes og minner oss om Jesus som verdens lys. Det kan tennes et lys for vår egen menighet, menighetens misjonsavtale, menighetens utsendinger etc.

Lystenningen kan avsluttes med følgende ord:  
*Tenning av lysgloben minner oss om enhet med den verdensvide kirke. Det utfordrer oss til omsorg, ansvar og fellesskap med verden. Det kaller oss til å fullføre det oppdrag Kristus gav oss; å bære Ham - lyset for verden - fram til alle.*

**Presentasjon av medliturger i gudstjenesten**

Barn, ungdom, gjester, kor, representanter fra misjonsorganisasjoner – foreninger, søndagsskole etc. kan gjerne være med å tenne lys til innledning og deretter bli presentert.

**Samlingsbønn, kollektbønn**

Vil en forme en egen samlingsbønn/kollektbønn, kan elementer fra kollektbønner i åpenbaringstida også brukes.

**Forslag til familiegudstjeneste**

*Treenige Gud, vi kommer sammen i ditt hus og stiller oss frem for deg.  
Far, du vil at alle skal finne et hjem hos deg.  
Jesus, du sender oss til alle mennesker i hele verden.  
Hellige Ånd, du kaller oss til fellesskap og glede.  
Vi takker og lover deg for din store kjærlighet til alle mennesker.  
Åpne våre hjerter så vi kan ta imot det du vil si oss.  
Amen*

**Syndsbekjennelse**

Alt. a) N13  678,v.1.: ”Vi rekker våre hender frem som tomme skåler. Kom til oss Gud, og gi oss liv fra kilder utenfor oss selv.”  (Se Glorialeddet under).

Alt. b) L: La oss bøye oss for Gud.

K: Vi bekjenner for deg, Hellige Gud, at vi ofte bare ser det vi vil se, og bare hører det vi vil høre. Tilgi oss at vi sjelden bryr oss om den nød og smerte som rammer andre. Tilgi oss at vi ikke forhindrer diskriminering og fordømmelse av mennesker. Tilgi oss at vi ikke bruker våre krefter til å spre evangeliet ut til alle.

Alt. c)  Den vanlige syndsbekjennelse fra høymesseliturgien

**Kyrie**

N13, 976, 1-6  
Bøkene «Syng håp» 1 og 2 for flere alternativer

**Gloria**

Alt. a) N13  678,  v. 2 ff, (Sjå syndsvedkjenninga over).

Alt. b) N13  240 Måne og sol, med liturgisk innleiing frå Familiegudstenesta

Alt. c) N13  197 Deg være ære

Alt. d) Den vanlige Gloria i høgmesseliturgien

**Lesetekster**

Der en har fremmedspråklige gudstjenestedeltakere kan en vurdere å lese en av tekstene på det aktuelle språket. Vi foreslår da at teksten blir trykt på norsk i programmet.

**Dåp**

*Dåps/misjonsbefalingen* som alltid leses er en god mulighet til å peke på sammenhengen mellom dåp og misjon: Vi blir døpt inn i et delende fellesskap og vi har alle både ansvar og mulighet til å gi videre det vi selv får i Kirken av sannhet og kjærlighet.

Vi blir døpt både inn i en lokalmenighet og inn i den verdensvide kirke, jfr. liturgiens ord.

Foreldre, faddere og menighet er ved dåpen med på å gi videre det viktigste til neste generasjon. Den kirke som ikke overleverer, overlever ikke.

*Dåpslyset:* «Jesus sier: Jeg er verdens lys…» Sammenhengen mellom dette og at Jesus i Bergprekenen sier: «Dere er verdens lys!» Matt.5.14

**Trosbekjennelse**

Forslag til innledning: «*La oss sammen med hele den verdensvide kirke bekjenne vår hellige tro».*

**Prekentekst**

Til prekentekstene ligger vedlagt tekstgjennomgåelse fra Luthersk kirketidende over søndagene i åpenbaringstida. Se også tekstkommentarer fra [Israelsmisjonens prekenverksted](http://www.israelsmisjonen.no/ressurser/materiell/prekenverksted).

Stikkord til prekendisposisjon:

1) Skapt – Døpt – Opplært - Sendt

2) Gaven og oppgaven jfr. over ved dåp

3) Link til Julen: Jesus sendt til verden - Kirken/vi sendt til verden

4) Bruk menighetens globale engasjement og misjonsavtalen som en ressurs inn i prekenen - gi menigheten større eierskap til dette og hjelp dem å se hva det betyr lokalt at vi er en del av Kristi globale kropp.

**Kunngjøringer**

Bruk åpenbaringstiden til gi et ekstra fokus på menighetens misjonsavtale og misjonsoffer, jfr. sammenhengen med prekenen.

**Forbønner/bønnevandring**

- Bruk lysgloben aktivt, se over

- Bønn i de fire himmelretninger, som i Gudstjenesteboka

- Bønn med bruk av verdenskart

**Nattverd**

Gjør menigheten oppmerksom på misjonsdimensjonen i nattverden:

Brødet og Vin er gitt for å deles

Nattverdbordet-det rause gjestebud hvor alle inviteres

jfr. også Takkebønnens ord: «Styrk oss ved din Ånd vitnesbyrd og tjeneste i verden»

**Utgangsord**

Refleksjon over *”Ite missa est*”.

Ordrett betyr det oversatt: «Gå, det er sendelse». Høymessen henter sitt navn fra «missa.» Misjon kommer fra samme roten. Missa – messe – misjon. Hver gudstjeneste er misjon. Gudstjenesten er stedet der vi samles og deler kristent fellesskap, bekjennelse, tilbedelse. Ordet og bordet, og tilslutt blir vi sendt ut. Vi blir sendt ut til hverdagen til hver vårt sted for å være kirke der. Vi blir sendt ut for å tjene, for å dele Kristus med alle.

*Gå i fred og tjen Herren med glede.*

Alternativt utsendelsesord: Joh.20.21 «*Jesus  sier: Fred være med dere. Som Far har sendt meg, sender jeg dere!»*

**Salmeforslag**

Det er et eget avsnitt i den nye salmeboka (NS-13) over salmer for både Kristi Åpenbaringsdag (88-92) og Åpenbaringstida (93-107).  
Det finnes også tematiske oversikt over salmer fra den verdensvide kirken på side 1418 i den nye salmeboka

Det finnes også mange spesifikke misjonssalmer. Vi nevner følgende, alle fra N13:

101       Kristus er verdens lys  
482      Deg å få skoda  
532      Guds kirkes grunnvoll ene  
690      Reis deg Guds menighet  
695      Rop det ut med hjertets jubel  
608      Når vi deler det brød som du oss gir  
87        Jesus, ja han alene  
258      Himmelen tonar av lovsong  
393      Cantai ao Senhor/Kom syng for vår Gud  
691      Din rikssak Jesus være skal  
698      Åkrane kvitnar mot hausten  
697      Der det nye livet lever  
609      Hører du den hemmelige sangen  
991      Slik som min Fader sendte meg  
633      Gå du med oss for vegen er lang.  
479      Fordi han kom og var som morgenrøden  
434      Det er navnet ditt jeg roper /Kallet

**Barnesalmeboka:**

146 Kum ba yah, my Lord  
150  Fortell dem om mitt rike  
152 Jeg vil være med å si det høyt til alle  
155  Lyset er kommet til verden  
285  Alle barn kan komme

Alt ressursmateriale er tilgjengelig på hjemmesiden til Samarbeid menighet og misjon

[www.kirken.no/smm](http://www.kirken.no/smm)